Predkladacia správa

Zákon č. 96/2002 Z. z. o  dohľade nad finančným trhom a  o  zmene a doplnení niektorých zákonov v znení neskorších predpisov (ďalej len “zákon o dohľade“) v ustanovení § 4 ods. 1 písm. d) ukladá Úradu pre finančný trh predložiť vláde Slovenskej republiky polročnú  správu  o  stave  poisťovníctva  za  prvý  polrok  kalendárneho  roka  každoročne  do 31. októbra.

	Cieľom Polročnej správy o stave poisťovníctva za prvý polrok 2005 je predstaviť a  štatisticky zdokumentovať aktuálnu situáciu v oblasti poistného trhu.

	Predložená správa je rozdelená do piatich častí. Prvá časť podáva obraz o poistnom trhu Slovenskej republiky. Sú v  nej uvedené informácie o subjektoch poistného trhu, o  základnom imaní poisťovní, ako aj o hospodárskom výsledku poisťovní. Predmetom druhej časti správy sú špecifické ukazovatele poistného trhu, ktorými sú predpísané poistné, náklady na poistné plnenia a škodovosť. Osobitná časť správy je zameraná na problematiku povinného zmluvného poistenia motorových vozidiel. V štvrtej časti je pozornosť venovaná štruktúre prostriedkov technických rezerv poisťovní a spôsobu finančného umiestnenia prostriedkov technických rezerv. Obsahom poslednej časti je podrobný prehľad legislatívneho vývoja a zmien v prvom polroku 2005 v oblasti právnej úpravy poisťovníctva a výkonu dohľadu nad poisťovníctvom. V závere materiálu sa nachádzajú prílohy, ktoré dopĺňajú správu o ďalšie štatistické prehľady a vyhodnotenia.

	V súlade s § 6 ods. 2 písm. g) zákona o dohľade Rada Úradu pre finančný trh prerokovala predloženú správu na svojom zasadnutí dňa 12. 10. 2005 a  prijala UZNESENIE Rady Úradu pre finančný trh č. 91/2005, ktorým schválila Polročnú správu o stave poisťovníctva za prvý polrok 2005 bez pripomienok. Následne bola správa predložená na Úrad vlády Slovenskej republiky.

	Správa nemá dopad na štátny rozpočet ani zamestnanosť.

	Správa nebola zaslaná na pripomienkové konanie, nakoľko ide o informatívny materiál, ktorý vláda berie len na vedomie.